als_Latn dik_Latn sag_Latn
Editoriali: Zhvatësit e buxhetit
Kreu i Universitetit “Hasan Prishtina”, Ramadan Zejnullahu mori një nismë të mirë për t’ua ndalur pagat e dyfishta e të trefishta njerëzve të pushtetit, që rrinë në qeveri, kurse rrallë duken në Universitet. Por, sharra duket se i ka hasur në gozhdë edhe vetë rektorit. Ai e ka problem të vërë rregull me politikanët, për shkak të presionit të tyre të vazhdueshëm ndaj tij. Nëse nuk mund t’i ndalë politikanët, është e kot që t’i ndalë të tjerët. Ministra, zv. ministra, këshilltarët e tyre, gjyqtarë nga Gjykata Kushtetuese e tutje marrin pagat e majme të Universitetit pa bërë as më voglën punë atje. Si mundet një ministër, që ka marrë përsipër të drejtojë një ministri, të jetë efektiv në këtë institucion dhe të jetë në gjendje edhe të punojë me studentë në të njëjtën kohë? Si mundet i njëjti të japë mësim në disa fakultete dhe të bëjë punë në ministri apo gjetiu? Përgjigja e kësaj pyetjeje nuk është e vështirë fare. Ministrat, zv. ministrat, këshilltarët apo njerëzit e tjerë të pushtetit nuk janë efektiv në asnjërin vend. Në Ministri bëjnë punë shkel e shko siç bëjnë edhe me studentë. Rrallë shkojnë në ligjërata, i lënë kundërligjshëm asistentët të ligjërojnë, kurse nuk bëjnë fare punë kërkimore e shkencore për çka paguhen. Njerëzit kryesorë që abuzojnë me paratë e taksapaguesve janë njerëzit e pushtetit. Siç i kanë kapur institucionet e drejtësisë, këta njerëz të veshur me pushtet kanë gisht edhe tek universiteti. Ata janë abuzuesit më të mëdhenj të buxhetit dhe parave tona. Ne i paguajmë ata në mënyrë marramendëse për punën që s’e bëjnë. Politika e pamoralitet nuk do që të vihet rregull në asnjë institucion, as në universitet, sepse nga ky kaos ata përfitojnë më së shumti. Por, këtyre zhvatësve të parave tona nuk u mjaftojnë vetëm pagat e shumta dhe të mëdha që marrin nëpër institucionet publike, qoftë të angazhuar në borde e komisione dhe mëditje të shumta. Ata kanë hedhur grepin edhe në kolegjet private, që janë shumuar si kërpudhat pas shiut, prandaj duke shfrytëzuar pushtetin “herrin” paga të mëdha edhe në këto institucione. Këtë e bëjnë sepse nuk i ndalë askush. Rektori i ri bëri ca përpjekje, por ndoshta për shkak të mandatit të tij të shkurtër, puna në këtë drejtim nuk do të japë bereqet. Fundja, edhe po t’i shkonte deri në fund kësaj nisme, me një lule nuk çel pranvera, thotë një fjalë e urtë popullore.
als_Latn als_Latn